Folketing
2000-01-25

I den forbindelse synes jeg, at det vil være på sin plads at bemærke, at Rigspolitichefens rapport er behæftet med alvorlige fejl. Fejl, som er uacceptable, og som har givet nogle overskrifter, vi godt kunne være foruden. Af hensyn til politiets arbejde kan vi ikke få offentliggjort det materiale, der i øvrigt ligger til grund for rapporten, men jeg har via pressen fået fat i én politikreds' baggrundsmateriale. Det er Assens politikreds, og det fremgår her, at rigspolitiet har digtet. Der står om Assens, at særligt én gruppe gør sig bemærket i lokalområdet med stærkt provokerende og uroskabende adfærd. Gruppen består af 10-15 personer i aldersgruppen 19-20 år, og alle er af ikkedansk oprindelse. I det grundlæggende materiale fremgår det, at de problemer, man har haft i Assens, var blevet løst ved de almindelige metoder: Ved inddragelse af SSP-samarbejde, udvidet tilsyn ved visse fester m.v., plus at ungerne ikke var ret gamle. Bandekriminaliteten derimod handler om en gruppe unge på tre brødre med tilløbere, der er pæredanske.